### NN 86/2025 (4.6.2025.), Pravilnik o sadržaju i načinu vođenja Registra zajednica suvlasnika

MINISTARSTVO PROSTORNOGA UREĐENJA, GRADITELJSTVA I DRŽAVNE IMOVINE

1178

Na temelju članka 9. stavka 10. Zakona o upravljanju i održavanju zgrada (»Narodne novine« broj 152/24), ministar nadležan za poslove prostornoga uređenja i graditeljstva uz prethodnu suglasnost ministra nadležnog za financije i glavnog ravnatelja Državne geodetske uprave, donosi

PRAVILNIK

O SADRŽAJU I NAČINU VOĐENJA REGISTRA ZAJEDNICA SUVLASNIKA

1. OPĆE ODREDBE

Predmet Pravilnika

Članak 1.

Ovim Pravilnikom propisuje se sadržaj Registra zajednica suvlasnika, način njegova vođenja, obrasci zahtjeva za upis te obrasci zahtjeva za upis promjena.

2. REGISTAR ZAJEDNICA SUVLASNIKA

Oblik Registra zajednica suvlasnika

Članak 2.

Registar zajednica suvlasnika vodi Državna geodetska uprava u elektroničkom obliku po katastarskim općinama za sve zajednice suvlasnika u Republici Hrvatskoj.

Vođenje Registra zajednica suvlasnika

Članak 3.

Registar zajednica suvlasnika se sastoji od registarskih uložaka u koje se, za svaku zajednicu suvlasnika, upisuju podaci iz članka 4. stavaka 1. i 2. i pohranjuje dokumentacija iz članka 4. stavaka 3. i 4. ovoga Pravilnika.

Sadržaj Registra zajednica suvlasnika

Članak 4.

(1) U Registru zajednica suvlasnika se upisuju sljedeći podaci:

1) naziv zajednice suvlasnika

2) sjedište zajednice suvlasnika

3) datum upisa i datum brisanja zajednice suvlasnika

4) prijava statusnih promjena odvajanja i pripajanja

5) registarski broj zajednice suvlasnika

6) osobni identifikacijski broj zajednice suvlasnika (u daljnjem tekstu: OIB zajednice suvlasnika)

7) podatak o upravitelju zgrade (naziv, adresa sjedišta i OIB)

8) funkcija upravitelja zgrade (upravitelj, prinudni upravitelj ili likvidator)

9) podatak o predstavniku suvlasnika i zamjeniku predstavnika suvlasnika (ime i prezime, OIB)

10) datum sklapanja međuvlasničkog ugovora

11) podatak o adresi zgrade odnosno funkcionalne cjeline zgrade

12) podatak o broju katastarske čestice i imenu katastarske općine na kojoj je zgrada/funkcionalna cjelina zgrade izgrađena

13) identifikacijski broj zgrade/funkcionalne cjeline zgrade

14) podatak o načinu uporabe zgrade

15) podatak o načinu uporabe posebnih dijelova zgrade

16) podaci o površinama posebnih dijelova

17) podaci o vlasnicima posebnih dijelova zgrade

18) podaci o obveznicima plaćanja pričuve

19) podaci o opomenama za nepridržavanje kućnog reda u zgradi.

(2) U Registar zajednica suvlasnika se upisuju i podaci koji se odnose na promjene podataka iz stavka 1. ovoga članka.

(3) U Registar zajednica suvlasnika pohranjuju se i međuvlasnički ugovor i sve naknadne odluke suvlasnika o upravljanju zgradom te pojednostavnjeni shematski prikaz u proizvoljnom mjerilu rasporeda posebnih dijelova zgrade na svakoj od etaža zgrade s iskazanom vezom na podatke o posebnim dijelovima zgrade iz zahtjeva, kao i rješenja iz članka 8. i članka 12. stavka 6. i obavijesti iz članka 11. stavka 3. ovoga Pravilnika.

(4) U Registar zajednica suvlasnika pohranjuju se i opomene za nepridržavanje kućnog reda u zgradi.

(5) Upisivanje podataka u Registar zajednica suvlasnika obavlja službena osoba Državne geodetske uprave nadležnog područnog ureda za katastar odnosno Gradskog ureda za katastar i geodetske poslove Grada Zagreba (dalje: katastarski ured) ovlaštena za vođenje postupka po zahtjevu upravitelja zgrade za upis zajednice suvlasnika u Registar zajednica suvlasnika.

Registarski broj zajednice suvlasnika

Članak 5.

(1) Svaka zajednica suvlasnika ima registarski broj koji se određuje pri upisu u Registar zajednica suvlasnika i sastoji se od velikih slova RZS i rednog broja pod kojim je u Registar zajednica suvlasnika upisana zajednica suvlasnika.

(2) Registarski broj zajednice suvlasnika koja je nastala pripajanjem dviju ili više zajednica suvlasnika određuje se na način da se zadrži registarski broj zajednice suvlasnika pripajatelja.

(3) Novi registarski broj zajednica suvlasnika koja je nastala odvajanjem određuje se nastavno na zadnji registarski broj zajednice suvlasnika.

(4) Registarski broj zajednica suvlasnika koja prestaje postojati, briše se i više se ne može dodijeliti.

(5) Registarski broj zajednica suvlasnika određuje se od 1 do n u okviru katastarske općine.

Shematski prikaz u proizvoljnom mjerilu rasporeda posebnih dijelova zgrade na svakoj od etaža zgrade

Članak 6.

(1) Pojednostavnjeni shematski prikaz u proizvoljnom mjerilu rasporeda posebnih dijelova zgrade na svakoj od etaža zgrade s iskazanom vezom na podatke o posebnim dijelovima zgrade, izrađuje upravitelj zgrade za potrebe unosa i kontrole unosa podataka iz zahtjeva iz članka 7. ovoga Pravilnika.

(2) Prikaz iz stavka 1. ovoga članka zamjenjuje etažni elaborat ako je isti već izrađen.

(3) Kat je dio zgrade između poda i stropa, između poda i kosog ili zaobljenog krova prema posebnom propisu (potkrovlje) ili korisni (uporabni) dio zgrade iznad poda bez stropa ili krova (nenatkrivena terasa, balkon).

(4) Razina je dio zgrade koji može biti kat, prizemlje, visoko prizemlje, suteren, podrum, potkrovlje i dr.

(5) Raspored posebnih dijelova zgrade na svakoj od etaža zgrade označava se na prikazu iz stavka 1. i 2. ovoga članka na način da se prvim posebnim dijelom zgrade smatra onaj dio koji se nalazi na najnižoj etaži zgrade i prvi lijevo od stepenica te nastavno dalje u smjeru kazaljke na satu na najnižoj etaži te nastavnim brojevima na ostalim etažama.

(6) Na prikazu iz stavka 1. i 2. ovoga članka unose se podaci o upravitelju zgrade, adresa zgrade odnosno funkcionalne cjeline zgrade, katnost zgrade te se za svaku etažu zgrade unose podaci o broju posebnog dijela zgrade, o načinu uporabe i površini posebnog dijela zgrade, o vlasniku posebnog dijela zgrade odnosno podaci o obvezniku plaćanja pričuve.

3. UPIS U REGISTAR ZAJEDNICA SUVLASNIKA

Zahtjev za upis

Članak 7.

(1) Zajednica suvlasnika se upisuje u Registar zajednica suvlasnika na zahtjev upravitelja zgrade.

(2) Zahtjev za upis zajednice suvlasnika u Registar zajednica suvlasnika s prilozima (u daljnjem tekstu: zahtjev) podnosi upravitelj zgrade katastarskom uredu isključivo elektronički putem Zajedničkog informacijskog sustava zemljišnih knjiga i katastra (dalje u tekstu: ZIS) na Obrascu broj 1 koji je sastavni dio ovoga Pravilnika.

(3) Katastarski ured koji odlučuje o rješavanju zahtjeva određuje se prema adresi zgrade odnosno funkcionalne cjeline zgrade, broju katastarske čestice i imenu katastarske općine iz zahtjeva za upis zajednice suvlasnika u Registar zajednica suvlasnika.

(4) Zahtjev iz stavka 2. ovoga članka sadrži:

1) podatak o upravitelju zgrade

2) podatak o predstavniku suvlasnika i zamjeniku predstavnika suvlasnika

3) podatak o adresi zgrade odnosno funkcionalne cjeline zgrade

4) podatak o broju katastarske čestice i imenu katastarske općine na kojoj je zgrada/funkcionalna cjelina zgrade izgrađena

5) podatak o broju katastarske čestice i imenu katastarske općine kako se vodi u zemljišnoj knjizi ili podatak iz knjige položenih ugovora

6) podatak o načinu uporabe zgrade

7) podatak o načinu uporabe posebnih dijelova zgrade

8) podaci o površinama posebnih dijelova zgrade

9) podaci o vlasnicima posebnih dijelova zgrade

10) podaci o obveznicima plaćanja pričuve

11) pojednostavljeni shematski prikaz u proizvoljnom mjerilu rasporeda posebnih dijelova zgrade na svakoj od etaža zgrade s iskazanom vezom na podatke o posebnim dijelovima zgrade iz zahtjeva

12) međuvlasnički ugovor

13) podatke o kvaliteti stanovanja

(5) Podaci o posebnim dijelovima zgrade u zahtjev se, u svrhu osiguravanja veze na podatke o posebnim dijelovima zgrade iz zahtjeva, unose onim redoslijedom i brojevima kojima su označeni na prikazu iz članka 6. stavka 1. i 2. ovoga Pravilnika počevši od posebnog dijela zgrade označenim brojem 1. na najnižoj etaži zgrade.

(6) Podatke o kvaliteti stanovanja upravitelj zgrade unosi jednokratno za zgradu odnosno funkcionalnu cjelinu zgrade, a odnose se jednako na sve posebne dijelove zgrade u toj zgradi odnosno funkcionalnoj cjelini zgrade i pohranjuju se u registru zgrada.

(7) Podaci o kvaliteti stanovanja preuzimat će se servisnim putem iz Informacijskog sustava prostornog uređenja (ISPU) kada se za to ispune tehnički uvjeti.

(8) Odluku o ispunjenju tehničkih uvjeta iz stavka 7. ovoga članka donosi glavni ravnatelj Državne geodetske uprave.

(9) Međuvlasnički ugovor, kao i druga dokumentacija koja se prilaže uz zahtjev podnose se kao dokumenti preneseni u elektronički oblik potpisani kvalificiranim potpisom upravitelja zgrade.

(10) Postupak za upis zajednice suvlasnika u Registar zajednica suvlasnika i upis promjene u Registar zajednica suvlasnika smatra se pokrenutim u trenutku predaje urednog zahtjeva s prilozima katastarskom uredu.

Rješenje o upisu

Članak 8.

O zahtjevu za upis zajednice suvlasnika u Registar zajednica suvlasnika odlučuje rješenjem katastarski ured koje obavezno sadrži: naziv i sjedište zajednice suvlasnika, datum upisa, registarski broj pod kojim se zajednica suvlasnika upisuje u Registar zajednica suvlasnika.

Dodjela OIB-a zajednici suvlasnika

Članak 9.

(1) U postupku upisa zajednice suvlasnika u Registar zajednica suvlasnika nadležni katastarski ured servisnim putem dostavlja podatke za potrebe određivanja i dodjeljivanja OIB-a Ministarstvu financija, Poreznoj upravi.

(2) U trenutku zaprimanja podataka iz stavka 1. ovoga članka Ministarstvo financija, Porezna uprava određuje i dodjeljuje OIB zajednici suvlasnika te servisnim putem dostavlja katastarskom uredu podatak o određenom i dodijeljenom OIB-u.

(3) Po dodjeli OIB-a zajednici suvlasnika od strane nadležnog tijela katastarski ured Potvrdu o OIB-u dostavlja upravitelju zgrade.

Opomena za nepridržavanje kućnog reda

Članak 10.

(1) Podatke o opomenama za nepridržavanje kućnog reda u zgradi upravitelj zgrade dostavlja katastarskom uredu isključivo elektroničkim putem ZIS-a.

(2) Opomene iz stavka 1. ovoga članka brišu se automatski po službenoj dužnosti iz Registra zajednice suvlasnika nakon proteka dvije godine od dana unosa u Registar zajednica suvlasnika odnosno danom promjene vlasnika u zajednici suvlasnika.

4. PRIJAVA PROMJENE PODATAKA I PRESTANKA POSTOJANJA ZAJEDNICE SUVLASNIKA

Prijava promjene podataka

Članak 11.

(1) Upravitelj zgrade je dužan u roku od 15 dana od dana saznanja za nastale promjene podataka iz članka 4. ovoga Pravilnika podnijeti zahtjev za upis promjene podataka upisanih u Registar zajednica suvlasnika.

(2) Zahtjev za upis promjene podataka iz stavka 1. ovoga članka podnosi se katastarskom uredu na Obrascu broj 2 koji je sastavni dio ovoga Pravilnika.

(3) Katastarski ured obavještava upravitelja zgrade o upisu promjene podataka upisanih u Registar zajednica suvlasnika.

(4) Katastarski ured provodi promjenu podataka upisanih u Registar zajednica suvlasnika kada se zahtjev za upis promjene podataka odnosi na promjenu podataka o upravitelju zgrade, o nazivu zajednice suvlasnika kada je zajednica suvlasnika u likvidaciji ili se odnosi na pohranu ili promjenu međuvlasničkog ugovora, odluku suvlasnika o upravljanju zgradom, pohranu dokaza o likvidaciji, opomene za nepridržavanje kućnog reda u zgradi i pojednostavljeni shematski prikaz u proizvoljnom mjerilu rasporeda posebnih dijelova zgrade na svakoj etaži zgrade s iskazanom vezom na podatke o posebnim dijelovima zgrade.

(5) Prilozi uz zahtjev iz stavka 1. ovoga članka podnose se kao dokumenti preneseni u elektronički oblik potpisani kvalificiranim potpisom upravitelja zgrade.

Prijava prestanka postojanja zajednice suvlasnika

Članak 12.

(1) Upravitelj zgrade je dužan katastarskom uredu podnijeti zahtjev za upis prestanka postojanja zajednice suvlasnika u Registar zajednica suvlasnika u roku od osam dana od dana utvrđenja činjenice o prestanku postojanja zajednice suvlasnika.

(2) Razlozi za prestanak postojanja zajednice suvlasnika koji predstavljaju činjenicu o prestanku postojanja zajednice suvlasnika iz stavka 1. ovoga članka su:

– pripajanje drugoj zajednici suvlasnika

– smanjenje ukupnog broja suvlasnika na jednog vlasnika.

(3) Zahtjev za upis prestanka postojanja zajednice suvlasnika iz stavka 1. ovoga članka podnosi se nadležnom katastarskom uredu.

(4) Zahtjevu iz stavka 3. ovoga članka prilaže se i dokumentacija kojom se dokazuje prestanak postojanja zajednice suvlasnika.

(5) Prilozi uz zahtjev iz stavka 3. ovoga članka podnose se kao dokumenti preneseni u elektronički oblik potpisani kvalificiranim potpisom upravitelja.

(6) U slučaju prestanka postojanja zajednice suvlasnika iz stavka 1. ovoga članka, nadležno tijelo donosi rješenje o upisu prestanka postojanja zajednice suvlasnika koje obvezno sadrži: naziv i sjedište zajednice suvlasnika, datum upisa, registarski broj pod kojim je zajednica suvlasnika upisana u Registar zajednice suvlasnika, datum prestanka postojanja zajednice suvlasnika.

(7) Katastarski ured unosi u Registar zajednice suvlasnika podatke za slučaj prestanka postojanja zajednice suvlasnika pripajanjem: datum pripajanja, OIB zajednice suvlasnika.

(8) Katastarski ured unosi u Registar zajednice suvlasnika podatke za slučaj prestanka postojanja zajednice suvlasnika likvidacijom: izmjena naziva – uz naziv se dodaje nastavak „u likvidaciji“, datum otvaranja postupka likvidacije, osobni identifikacijski broj likvidatora (upravitelj zgrade), informacija o promjeni funkcije upravitelja zgrade: likvidator i po okončanju postupka likvidacije: datum okončanja postupka likvidacije i brisanja iz Registra zajednice suvlasnika.

5. IZDAVANJE, PRAVO UVIDA I ČUVANJE PODATAKA

Izvadak iz Registra zajednica suvlasnika

Članak 13.

(1) Zahtjev za izdavanje izvatka iz Registra zajednica suvlasnika (u daljnjem tekstu: izvadak) podnositelj zahtjeva podnosi katastarskom uredu.

(2) Katastarski ured izdaje izvadak u obliku javne isprave koji je ovjeren i potpisan potpisom službene osobe nadležnog tijela.

(3) Kada se zahtjev iz stavka 1. ovoga članka podnosi elektronički putem ZIS-a izvadak u obliku javne isprave, ovjeren i potpisan digitalnim potpisom i izdaje se elektronički putem ZIS-a.

(4) Izvadak sadrži podatke: naziv zajednice suvlasnika, sjedište zajednice suvlasnika, OIB i registarski broj zajednice suvlasnika, podatke o upravitelju zgrade, o broju katastarske čestice i imenu katastarske općine te podatke o adresi zgrade odnosno funkcionalne cjeline zgrade.

(5) Iz Registra zajednica suvlasnika izdaju se i podaci za ponovnu uporabu podataka u skladu s pravilnikom kojim se određuje visina stvarnih troškova izdavanja i uvjeta korištenja podataka.

Pravo uvida u podatke upisane u Registar zajednica suvlasnika

Članak 14.

(1) Registar zajednica suvlasnika je javan.

(2) Uvid u podatke upisane u Registar zajednica suvlasnika omogućen je putem ZIS-a.

(3) Pravo uvida u podatke o vlasnicima i obveznicima plaćanja pričuve posebnih dijelova zgrade upisanih u Registar zajednica suvlasnika, te podatke o opomenama za nepridržavanje kućnog reda u zgradi ima osoba koja obrazloži postojanje svog pravnog interesa.

(4) Pravo uvida u međuvlasnički ugovor, pojednostavljeni shematski prikaz u proizvoljnom mjerilu rasporeda posebnih dijelova zgrade na svakoj etaži zgrade, kao i u odluke suvlasnika o upravljanju zgradom ima osoba koja obrazloži postojanje svog pravnog interesa.

(5) Uvid u podatke iz stavka 3. ovoga članka i dokumente iz stavka 4. ovoga članka se obavlja u nazočnosti službene osobe katastarskog ureda za vođenje Registra zajednica suvlasnika.

Čuvanje Registra zajednica suvlasnika

Članak 15.

Registar zajednica suvlasnika čuva se trajno u elektroničkom obliku.

6. ZAVRŠNA ODREDBA

Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-01/23-01/146

Urbroj: 531-01-25-58

Zagreb, 3. lipnja 2025.

Potpredsjednik Vlade
 i ministar
 Branko Bačić, v. r.

obrazac broj 1

![](/files/_web/sluzbeni-dio/2025/133327/images/12951.jpg)

![](/files/_web/sluzbeni-dio/2025/133327/images/14692.jpg)

obrazac broj 2

![](/files/_web/sluzbeni-dio/2025/133327/images/12936.jpg)

![](/files/_web/sluzbeni-dio/2025/133327/images/12926.jpg)